KIRJALLINEN KYSYMYS E-0663/01 esittäjä(t): Philip Bushill-Matthews (PPE-DE) komissiolle. Lissabonin Eurooppa-neuvosto ja tietoverkot.



Virallinen lehti nro 340 E , 04/12/2001 s. 0063 - 0064



KIRJALLINEN KYSYMYS E-0663/01 esittäjä(t): Philip Bushill-Matthews (PPE-DE) komissiolle (6. maaliskuuta 2001) Aihe: Lissabonin Eurooppa-neuvosto ja tietoverkot Vuonna 2000 Lissabonissa pidetyssä Eurooppa-neuvoston kokouksessa kehotettiin neuvostoa tehostamaan jäsenvaltioiden välistä yhteistyötä siten, että vaihdetaan kokemuksia ja hyviä toimintatapoja kehittyneiden tietoverkkojen avulla, jotka ovat tämän alan [sosiaalisen suojelun] perusvälineitä. Mihin toimiin asiassa on ryhdytty ja miten kehitystä seurataan? Anna Diamantopouloun komission puolesta antama vastaus (23. toukokuuta 2001) Tietoverkot, joihin kysymyksessä viitataan, liittyvät jäsenvaltioiden väliseen yhteistyöhön sosiaalista suojelua koskevassa tiedonvaihdossa, joka alkoi 1990-luvun puolivälissä. Vaihdosta on tullut jäsennetympää ja keskitetympää sen jälkeen, kun komissio antoi 14. heinäkuuta 1999 tiedonannon Yhteinen strategia sosiaalisen suojelun uudistamiseksi(1). Joulukuussa 1999 neuvosto tuki komission ehdotusta vahvemmista mekanismeista yhteistyön vahvistamiseksi(2) ja perustettiin sosiaalista suojelua käsittelevä väliaikainen korkean tason virkamiestyöryhmä. Työryhmän korvaava sosiaalisen suojelun komitea perustettiin virallisesti 29. kesäkuuta 2000 tehdyllä neuvoston päätöksellä 2000/436/EY(3). Kun Nizzan Eurooppa-neuvostossa sovitut muutokset perustamissopimukseen tulevat voimaan, komitealla on oikeusperusta EY:n perustamissopimuksessa (uusi 144 artikla). Jotta voitaisiin kehittää asianmukaisia ja yhteisesti sovittuja indikaattoreita sosiaalisen suojelun alalla - kun otetaan huomioon jäsenvaltioiden väliset huomattavat eroavaisuudet asiassa -, sosiaalisen suojelun komitea on hiljattain perustanut indikaattoreita käsittelevän alaryhmän. Poliittisen yhteistyön päätavoite maaliskuusta 2000 lähtien on määritetty Lissabonin Eurooppa-neuvoston toimeksiannossa, jossa pyrittiin keskittämään toiminta kahdelle politiikan alalle eli köyhyyden ja syrjäytymisen torjuntaan sekä turvattujen ja ylläpidettävien eläkkeiden tarjoamiseen. Joulukuussa 2000 kokoontunut Nizzan Eurooppa-neuvosto uudisti toimeksiannon toiminnan jatkamiseksi molemmilla aloilla. Eläkkeiden osalta Lissabonin Eurooppa-neuvosto kehotti toteuttamaan tutkimuksen, joka koskee sosiaalisen suojelun pitkän aikavälin kehitystä ja jossa keskitytään erityisesti eläkejärjestelmien ylläpidettävyyteen. Tässä päästiin hyvään yhteistyöhön, ja edistystä koskeva raportti toimitettiin Nizzan Eurooppa-neuvostolle. Jäsenvaltiot toimittivat helmikuussa 2001 raportit - sosiaalisen suojelun komitean suunnitteleman kyselylomakkeen perusteella - maassaan toteutettavasta eläkeuudistuksesta. Raportit toimivat perustana tutkimukselle, joka esitetään kesäkuussa 2001 Göteborgissa kokoontuvalle Eurooppa-neuvostolle. Köyhyyden ja sosiaalisen syrjäytymisen torjunnan osalta Lissabonin Eurooppa-neuvosto kehotti jäsenvaltioita toteuttamaan toimia, jotka merkittävästi vaikuttavat köyhyyden poistamiseen. Nizzan Eurooppa-neuvosto sopi asianmukaisista tavoitteista, jotka muodostavat poliittisen perustan toimille. Jäsenvaltioiden on toimitettava ennen 1. kesäkuuta 2001 näihin tavoitteisiin perustuvat kansalliset toimintasuunnitelmat, joissa esitetään niiden köyhyyden ja syrjäytymisen vastainen politiikka kaksivuotiskaudella vuoden 2001 puolivälistä vuoden 2003 puoliväliin. Jäsenvaltiot valmistelevat parhaillaan näitä suunnitelmia, ja prosessin käynnistämiseksi on pidetty kansallisia seminaareja. (1) KOM(1999) 347 lopullinen. (2) Neuvoston päätelmät, 17. päivältä joulukuuta 1999, yhteistyön lujittamisesta sosiaalisen suojelun uudistamiseksi ja parantamiseksi (EYVL C 8, 12.1.2000). (3) EYVL L 172, 12.7.2000.